## La Filmoteca Valenciana rep en comodat dos bobines d’una pel·lícula sobre el pintor valencià Genaro Lahuerta

*** El préstec està conformat per bobines de 16 mm, en color i amb so, de la cinta *Genaro Lahuerta. Exposición antològica 1919-1977*
* El depòsit ha sigut fet per Genaro Lahuerta Galiana i Lorena Sancho Lahuerta, fill i neta de l’artista respectivament**

La Filmoteca Valenciana ha rebut en comodat dos bobines de 16 mm, en color i amb so, que documenten la vida i obra de Genaro Lahuerta (València, 1905-1985), un dels pintors valencians més importants de l’art espanyol del segle XX.

Les dos bobines de la pel·lícula *Genaro Lahuerta. Exposición antològica 1919 -1977* van ser depositades per Genaro Lahuerta Galiana i Lorena Sancho Lahuerta, fill i neta de Genari Lahuerta i López, respectivament.

La pel·lícula va ser dirigida per Germán Barenca Beteta, director de nombrosos documentals de temes culturals i artístics valencians. El narrador de la cinta és el periodista Carlos Sentí Esteve, que és també qui entrevista Genaro Lahuerta en el saló de sa casa. La pel·lícula conté imatges de la vida de l’artista en la ciutat de València: del carrer Lepant, a on va nàixer, i del carrer Pintor López, a on tenia el seu estudi. També hi ha imatges de sa casa d’Altea i de la mostra antològica feta en l’Ajuntament de València en 1977.

La pel·lícula ha sigut depositada en les instal·lacions de l’Arxiu Fílmic de la Filmoteca Valenciana, perquè allí siga conservada i puga ser visionada sense cap cost per estudiants universitaris i investigadors d’Història de l’Art amb l’objectiu de difondre la vida i l’obra del pintor valencià.

El director adjunt d’Audiovisuals i Cinematografia de l’Institut Valencià de Cultura (IVC), Luis Gosálbez, ha assenyalat que la cessió d’esta pel·lícula a l’Arxiu Fílmic de la Filmoteca Valenciana per part dels familiars de l’artista “garantirà que esta obra siga conservada i custodiada en les millors condicions i que la figura i el valuós llegat artístic de Genaro Lahuerta estiguen a l’abast d’investigadors, estudiants i amants de l’art valencià”.

Per la seua part, el representant de la família Lahuerta, León Sancho, ha agraït la col·laboració amb l’Institut Valencià de Cultura i la labor de l’Arxiu Fílmic de la Filmoteca Valenciana i ha subratllat el valor d’esta iniciativa per al patrimoni audiovisual valencià.

Fecha: 25/10/2025